Я веру ў магічную сілу камянёў. Пакланяюся ім. На шыі заўсёды нашу наканаваны мне шчаслівым лёсам камень Лазурыт. Штомесяц на рытуал, як прыхільнікі іншых рэлігій у свой малебны дом, хаджу на Следавік (камень з адбіткам чалавечых слядоў і ног хатніх жывёл), які знаходзіцца за 3,6 кіламетра ад майго дома ў кустах паміж вёскамі Залессе і Вялікі Поўсвіж. Мой Следавік пазначаны ўстаноўленымі на Аршанцы дарожнымі знакамі “Славутасць” як помнік прыроды. Усяго на Беларусі знойдзены 102 Следавікі, два з якіх знаходзяцца на Лепельшчыне. Адзін з іх -- ля вёскі Красналучка Валосавіцкага сельсавета. На жаль, ён менш вядомы з-за сваёй аддаленасці ад цэнтра. Шануе і даглядае Красналуцкі Следавік мясцовы дзед Валодзька Няміра.